Diákkritikák

1. Nagy Blanka, XVI.kerületi Jókai Mór Általános Iskola
Berg Judit: Szélvésztől kergetve
 Pagony Kiadó, 2023

Érdekel Petőfi kora és a forradalom? Akkor ez a te könyved! Egyaránt található benne humor és furfang, de a szövevényes eseménysorozat sem maradhat el! Bemutatja Petőfi életét, életmódját, családját, valamint szerelmét Júliát is. Szó esik az akkori ház berendezéséről, az akkori kártya készítésről és a női jogokról is. Sok érdekes, nevezetes nevet is megemlít ebből a korszakból. Én nagyon bele tudtam élni magam, szerintem nagyon izgalmas könyv, de ezzel együtt tanít is, akár irodalomból, akár történelemből is sok mindent megtudhatsz. Összeségében nekem nagyon tetszett a szóhasználat, a sztori. Szerintem nagyobb korosztály is simán bele tudja élni magát, érdemes elolvasni.


2. Papacsek Laura 6.a, Érdligeti Általános Iskola
Költővel nem járnék
Illusztráció: Herbszt László
 Pagony Kiadó, 2023, (szerk.: Grancsa Gergő)

Rímek és randik 

Nagyon vártam a Költővel nem járnék című könyvet , mert szeretem az iskolai ünnepségeket és Petőfi verseit is. A címe alapján azt hittem, hogy egy pörgő, mai történetet kapok a költőről . Sajnos olvasás közben azt éreztem, hogy a szövegek néha túl lassúak és nehezen érthetőek . Bár Petőfi verseit szeretem, ezekben az írásokban néha elvesztem a hosszú leírás és a furcsa gondolatok miatt. Ezek számomra túl bonyolultak, hogy érdekeljen a sztori. Hiányoltam a humort, az izgalmat. 
Az ötlet viszont, hogy több különböző író próbálta meg a mai világba tenni a híres költőt, az nagyon tetszett. Jó volt ennyi gondolatot olvasni róla, még ha nem is tetszett mindegyik. Számomra ez nem egy túl jó könyv. De azért örülök, hogy elolvastam . Olyanoknak ajánlom, akik szeretnek olvasni, de verset tanulni nem igazán. Lehet, ha 5 évvel később újra elolvasnám, jobban érteném.






3. Veres Sándor 7.b, Érdligeti Általános Iskola
Nógrádi Gábor: Akit keresnek: JESUA
Móra Könyvkiadó, 2024

Titkok nyomában

 Ez a könyv szerintem nagyon izgalmas volt, mert olyan, mintha egy titokzatos nyomozás közepébe kerülnél. A történet főszereplője, Jesua, egy különleges fiú, akit sokan keresnek, de nem teljesen világos, hogy miért. Olvasás közben végig azon gondolkodtam, hogy vajon ki mond igazat, és mi fog történni a következő oldalon. A legjobban az tetszett, hogy tele van rejtéllyel és váratlan fordulatokkal. Néha már azt hittem, rájöttem a megoldásra, de aztán mindig történt valami új, ami teljesen megváltoztatta a történetet. Olyan érzésem volt, mintha én is egy detektív lennék, aki próbálja kideríteni az igazságot. A könyv nemcsak kalandos, hanem el is gondolkodtat. Megmutatja, hogy nem mindig könnyű eldönteni, ki a jó és ki a rossz, és hogy fontos, hogy merjünk kérdéseket feltenni. Szerintem ez nagyon érdekes volt, mert nem csak egy egyszerű történet. Azoknak ajánlom ezt a könyvet, akik szeretik az izgalmas, kicsit titokzatos történeteket. Ha szeretsz olvasás közben izgulni és közben gondolkodni is, akkor biztosan tetszeni fog!

4. Simon Áron 7.b, Érdligeti Általános Iskola
Zágoni Balázs: A Csillag és a Százados 
 Móra Könyvkiadó, 2024

Emberség egy nehéz időben 

Ez a könyv nagyon érdekes és megható volt számomra, mert egy olyan időszakról szól, ami egyszerre izgalmas és szomorú is. A történet a múltban játszódik, és megmutatja, milyen nehéz döntéseket kellett hozniuk az embereknek. A legjobban az tetszett, hogy a szereplők nagyon valóságosnak tűntek. Olyan volt, mintha én is ott lennék velük, és átérezném, amit ők éreznek: a félelmet, a reményt és a bátorságot. A könyv megmutatja, hogy két nagyon különböző ember között is kialakulhat megértés. Olvasás közben sokszor elgondolkodtam azon, hogy én mit tennék a helyükben. A könyv segít jobban megérteni a történelmet, de közben egy izgalmas történetet is mesél. Szerintem ez a könyv nemcsak szórakoztató, hanem tanulságos is, és biztosan sokáig emlékezni fogsz rá. 



5. Magyar Levente 7.b, Érdligeti Általános Iskola
Varga Polyák Csilla: Akit sólymok védenek
Menő Könyvek, 2025

Védelem a magasból 

A könyv egy olyan világba vezetett, ahol a természet és az emberek kapcsolata nagyon fontos szerepet kap. A történetben a sólymok nemcsak madarak, hanem mintha védelmezők is lennének, akik valami nagyobb jelentést hordoznak. A legjobban azt szerettem benne, hogy sokszor feszült és izgalmas volt a történet, és mindig kíváncsi voltam, mi fog történni a következő oldalon. A szereplők döntései is érdekesek voltak, mert néha nehéz helyzetekben kellett helytállniuk, és ez elgondolkodtatott engem is. Olvasás közben olyan érzésem volt, mintha én is részese lennék a történetnek, és együtt figyelném a sólymokkal, hogyan alakul minden. A könyv nemcsak kalandos, hanem egy kicsit tanulságos is, mert megmutatja, hogy a bátorság és a kitartás nagyon fontos.
 Azoknak ajánlom ezt a könyvet, akik szeretik a kalandos, természetközeli történeteket, és akik szívesen olvasnak olyan könyvet, ami közben gondolkodtat is. Szerintem ez egy olyan történet, amit nehéz elfelejteni.


6. Barasits Borbála, Katona Jázmin, Szakos Júlia, Szkalák Borbála, Paragvári Utcai Általános Iskola, Szombathely
Vészits Andrea: Ábris és az azúrkék patkány 
Illusztráció: Bölecz Lilla
Pagony Kiadó, 2025

A színre szavaztunk!
 
Azért ezt a könyvet választottuk, mert a cím felkeltette a figyelmünket: van benne patkány, aki ráadásul azúrkék színű. (Milyen is az az azúrkék, ezt gyorsan meg is kellett keresnünk…) Ki is derült számunkra, hogy az azúrkék a tiszta égbolt színét idézi, vagyis ez az égszínkék. Na de ilyen színe lenne egy patkánynak? Úgy döntöttünk, hogy utánajárunk a dolognak, elolvassuk a regényt.
 Elég hamar kiderült, hogy izgalmas történettel van dolgunk. A patkány tulajdonképpen menekült egy laborból (ő valóban kísérleti patkány), és Ábris lesz a megmentője. Ábris olyan, mintha a mi osztálytársunk lenne: egykorúak vagyunk, jó tanulók vagyunk, szeretünk rajzolni, az állatokat is szeretjük. De azért Ábris nagyon más is, mint egy átlagos diák: betegsége miatt sok mindentől féltették, nehéz volt beilleszkednie az osztályba (persze ettől mi is félünk mindig), el volt tiltva az állatoktól súlyos allergiája miatt. A legfurcsább tulajdonsága az volt, hogy mindent lerajzolt, ami körülötte zajlott. És mindenhová, még az iskolában is, ami miatt nem nagyon kedvelték a tanárok. (Persze ez is lehet ismerős helyzet.) Ezek a rajzok láthatóak szerintünk a könyv illusztrációiban. Nekünk tetszettek, bár egy-kettő kicsi félelmetesek voltak. 
Ábris szüleinek, sőt nagyszüleinek nagyon fontos szerepük van a történetben. Apukája például abban a laboratóriumban dolgozik, ahonnan a furcsa színű főhősünk megszökött. Ők azért nem olyanok, mintha a mi szüleink lennének. Szeretnénk-e olyan szülőket, mint Ábris szülei? Közösen, némi vita után, úgy döntöttünk, hogy nem. Legalábbis az anyukáját biztosan nem választanánk. Persze szereti Ábrist, de túl szigorú vele. Erre lehet mentség Ábris betegsége, de mi azért a fiúnak szurkoltunk végig. 
Három nap: ennyi volt az átlagos olvasási időnk. Kezünkbe vettük a könyvet, és nem szívesen tettük le. Egyikünk véletlenül nem vitte el magával a hétvégi utazásra, bánta is…. Azután pedig megkértük a tanárnőnket, ajánljon nekünk még hasonló olvasnivalókat!

7. Bogó Gréta, Taksony Vezér Német Nemzetiségi Általános Iskola, Taksony
Berg Judit: Liana (A dzsungel fogva tart)
Ecovit Kiadó, 2024

Liana: túl a félelmen

 A Liana egy olyan történet, amely már az első oldalakon beszippant, és nem enged el. A regény középpontjában egy 13 éves lány, Liana és három kistestvére áll, akiknek sorsa egy csapásra megpecsételődik. A gyerekek egyik pillanatról a másikra kiszakadnak a megszokott, biztonságos életükből, és egy vad, kiszámíthatatlan világban találják magukat egy repülőgép - szerencsétlenséget követően. A dzsungel ebben a narratívában egyszerre lenyűgöző és félelmetes; egy olyan közeg, amely minden nap új, életveszélyes kihívást tartogat számukra, és ahol a természet törvényei diktálnak. A könyv ereje abban rejlik, ahogyan bemutatja a gyerekek közötti összetartozást, a felelősségvállalást, és azt a belső folyamatot, amely során valaki a legváratlanabb helyzetekben is képes vezetővé érni. Liana karaktere példaértékű: a saját félelmeit háttérbe szorítva válik testvérei védelmezőjévé. A történet tele van feszültséggel, mély érzelmekkel, valamint olyan katartikus pillanatokkal, amelyek garantáltan mélyen megérintik az olvasó lelkét. 
Berg Judit ezzel, az igaz történeten alapuló, megrázó könyvével nemcsak egy izgalmas kalandot mesél el, hanem tűpontosan megmutatja, milyen emberfeletti erő rejlik a kitartásban, a feltétel nélküli szeretetben és a végsőkig kitartó reményben. A Liana tehát nem csupán egy izgalmas kalandregény, hanem egy mély, tanulságos emberi utazás is, mely arra tanít minket, hogy a legsötétebb órákban is létezik kiút. 

8. Stiller Júlia, Keszthelyi Vajda János Gimnázium
Ruff Orsolya: Orczy Mimi kalandjai - A londoni gyémántrablás
 2023, Manó Könyvek Kiadó Kft.

Az ifjú bárónő a gyémántok nyomában

 A londoni gyémántrablás a viktoriánus Londonba repíti vissza az olvasóit, amikor Hasfelmetsző Jack munkálkodása tartja rettegésben a várost. Az újabb áldozatot vérben fagyva találták egy sikátorban. A Scotland Yard tehetetlen, nem tanácsos tehát sötétedés után, a hideg és füstös, homályba burkolózott utcákra merészkedni.
 Báró Orczy Mimi kisasszonyt viszont jobban érdeklik a kalandok és rejtélyek, mint az unalmas estélyek és teadélutánok. Egy nap Lady Mortimer gyémántjának titokzatos módon nyoma veszett, és Mimi még aznap egy rejtélyes üzenetet kap. Így élvezettel veti bele magát a nyomozás rejtelmeibe. Szerencséjére a legnagyobb bajban is segítségére van hű szobalánya, Anka, és újdonsült barátja, Alexander, akiről kiderül, hogy az álcázás mestere. A nyomok egyre szaporodnak, egy titkos találka, majd a megdöbbentő felismerés következik London egyik rosszhírű ivójában. 
Ruff Orsolya remekül alakítja a történetet, hogy lebilincselje olvasóit. A hangulatteremtő, részletes és hiteles leírásoknak köszönhetően szinte lehet hallani a lovak patáinak csattogását a macskaköves utakon, a rikkancsok harsogását, vagy érezni a sült gesztenye illatát az esti utcákon. Ráadásul megismerhetjük a kor társadalmi rétegeit, szokásait és szabályait. 
Ez a könyv az Orczy Mimi-sorozat legelső része, amelyben belebújhatunk az ifjú bárónő és nyomozótársai bőrébe, és hogy még jobban beleélhessük magunkat a történetbe, a könyvben elrejtettek a történethez kapcsolódó újságcikkeket, recepteket, szórólapokat vagy akár egy meghívót délutáni teára a Buckingham-palotába. 
Érdemes elolvasnod a könyvet, ha szereted a szövevényes rejtélyeket, a fordulatos kalandokat és bűntényeket. Nyomozz te is együtt Mimivel!







9. Álló Júlia, Fürcht-Beck Adél, Györfi-Tóth Zalán, Kovács Milán (Deutsche Schule Budapest Thomas Mann Gymnasium)
Zágoni Balázs: A csillag és a százados
2024, Móra Könyvkiadó

A Soá gyerekszemmel 

Zágoni Balázs A csillag és a százados című regénye sokkoló, de gyerekek számára is feldolgozható történet 1944-ből. Két 11 éves fiú, a zsidó származású Dávid és barátja, Péter történetén keresztül látjuk, hogyan hatja át életüket egyre inkább a háború. A nyilas terror idején Dávidék életveszélybe kerülnek, előbb egy csillagos házba kell költözniük, majd bujkálni kényszerülnek. Ahogy a zsidó családokat egyre több igazságtalanság éri, a két fiú és családjaik kapcsolata is megkérdőjeleződik, Péterék dilemma elé kerülnek: vállalják-e a kockázatot barátaikért.
 Fontos a könyvben, hogy hiteles történelmi eseményekbe ágyazza a fiktív történetet. A cselekmény nagyon fordulatos, így végigizgulhatjuk Dávidék családjának sorsát ebből az időszakból. Látjuk azt is, ki hogyan próbál segíteni az üldözötteken és ki az, aki félelemből vagy megalkuvásból inkább elfordítja a fejét. A megjelenített karakterek, pl. a két fiú, Dávid és Péter, illetve az ő családtagjaik is valósághű jellemek. Különösen tetszett Ocskay százados alakja, aki valós személy, és a szigorú zsarnok álcája alatt önzetlenül mentett meg sok ezer embert. A szerző érthetően és befogadhatóan ír, ellensúlyozva ezzel a téma komorságát. Bemutatja, milyen fontos ilyen szélsőséges történelmi helyzetekben a civilkurázsi, a hétköznapi emberek bátorsága. 
A regényt 11 éves kortól -ez a főszereplők életkora is egyben- ajánljuk a történelmet, valamint a fordulatos cselekményeket és elgondolkodtató történeteket kedvelő diákoknak.

10. Csuka Bianka, Melis Kamilla, Ungár Flóra, Katona Eszter, Deutsche Schule Budapest
Zágoni Balázs: A csillag és a százados
 2024, Móra Könyvkiadó

A sárga csillagos fiú 

Zágoni Balázs ifjúsági regénye „A csillag és a százados” 2024-ben jelent meg a magyar holokauszt 80. évfordulója alkalmából. A mű a második világháború idején játszódik és két kisfiú szemszögéből mutatja be a történelmünk legsötétebb korszakát. Már az első oldalaktól érzékelhető, hogy milyen megrázó témát dolgoz fel. A főszereplő, Dávid élete rohamosan megváltozik 1944 márciusától, mikor a német hadsereg bevonul Budapestre. A regény bemutatja, hogyan építik le és szüntetik meg a rendeletek a zsidó származásúak alapvető jogait, az iskolába járást vagy munkahelyen való dolgozást. A zsidókra vonatkozó rendeletek egyre csökkentik a főhős és családja mozgásterét, és Dávid életében is akadályokat teremtenek. Dávid és Péter barátságát is próbára teszik. Dávidnak meg kell tanulnia alkalmazkodni a körülményekhez, melyek az év folyamán egyre rosszabbodnak, emellett felmerül a kérdés is, hogy Péter és Dávid barátsága túl tudja-e vészelni ezt a nehéz időszakot. 
Amit véleményem szerint az író remekül csinált az az, hogy a történelem egyik legsötétebb időszakát sikerült úgy leírnia, mint ahogy az kinézhetett egy tizenegy éves fiú szemszögéből. Dávid gyermek fejével sokszor nem értette, mi történik, miért történik, hogy a zsidó származású emberekkel így bánnak, hisz ő maga nem tett semmi rosszat, magát nem érezte különbözőnek a többiektől. Gondolatai tükrözik egy összezavart és ijedt fiúét, akinek normális életét kirántják a lába alól. Egy ponton a regényben úgy érzi, hogy zsidónak lenni inkább büntetés, mint identitás, ami jól mutatja, milyen mélyen hat rá a kirekesztés és az emberek kegyetlensége. Pozitívumként emelném ki, hogy Dávid és Péter érzései tökéletesen illenek a szituációhoz: Péter gyakran irigykedett Dávidra, mikor pl. nem „kellett” többé iskolába járnia. Ebből látszik, hogy a fiú nem tudta teljesen felfogni, min is megy keresztül barátja, mert nem mondta el neki senki. Péter környezetében mindenki rossz szemmel nézte a zsidókat, és akaratlanul, de ez rá is rátapadt, hisz az akkori propaganda mindenkire hatott, mindenkit manipulált. Ez egy jelenetben jól látszik, amikor Péter azt mondja Dávidnak, hogy “a zsidók mindig jól járnak”. 
Azok a fiatalok, akik a könyv elolvasása előtt nem tudtak sokat a második világháborúról, megérthetik, hogy mi is történt akkoriban. E regény mindenkit szembesít az akkori borzalmakkal és nagyon szemléletesen jeleníti meg a világháború eseményeit. Különösen fontos az üzenete, hogy emlékeztet a háború szenvedéseire, és arra, hogy soha többé ne ismétlődhessen meg hasonló sem a zsidó néppel, sem más közöséggel szemben.

11. Biharvári-Juhász Marcell, 6. évfolyam, PTE GYÁIG 1. Számú Általános Iskolája
Pifkó Célia: A holdfény őrei - A füveskönyv
 Illusztrátor: Horváth Ildikó 
2024, Cerkabella Kiadó

A gonoszság megszűnik, az átok eltűnik... 

Ezt a könyvet azért választottam, mert már az elején a címe és a képei is megfogtak. Nagyon érdekes és igazán jól el lehet benne mélyülni, mintha én is szereplővé válnék. A regény egy lány és egy fiú érdekes vakációjáról szól egy kis szigeten, ahol furcsa dolgok történnek... Van szó boszorkányokról, szerelemről és rejtélyes nyomokról, amik végül a virágzó megoldáshoz vezetnek. 
A főszereplők, egy kamasz lány, Persica, és egy kamasz fiú, Erinus, illetve a nagynénjük, Akebia néni, akiket mind virágokról, “füvekről” neveztek el a könyvben. Az Elátkozott Kert rejtélyét a két testvér, főleg az idősebb, Persica akarja megoldani, Erinus inkább a háttérben “figyeli” az eseményeket. Persica okos, logikusan gondolkodik és ő akar lenni a középpontban (legalábbis az öccse szerint). Ezzel szemben Erinus szeret enni, okoskodni és mindenbe bele kotnyeleskedni, a modora sem túl illendő. A könyvben sok izgalmas, néha ijesztő helyszín van. A szerző mindegyiknek jó nevet talált ki, mint például Papaver vára, vagy a már említett Elátkozott Kert. 
A regény jó hangulatú volt, de amint olvastam, néha átszaladt rajtam egy-egy hátborzongató bajsejtelem. Más volt, mint a többi könyv, főleg érzésekben, de közben folyamatosan lekötötte a figyelmemet. Különösen tetszett, hogy az író különböző modern tárgyakat és szavakat használt a történetben, illetve a beszélgetéseknél. Csak két észrevételem lenne: az első, hogy nekem a szobák, berendezések leírása kicsit unalmas volt és soknak éreztem, a másik pedig, hogy a befejezést talán jobban ki lehetett volna fejteni, maradtak bennem kérdések. Összeségében nagyon jó volt olvasni, és szerintem bárkit megragadhat. Érdemes azért is elolvasni ezt a rejtélyekkel teli és izgalmas könyvet, hogy kiderítsük, vajon sikerül-e a gyerekeknek bejutni a titkos szobába és megmenteni a szigetet...
 Így akik egy kalandos olvasmányra vágynak vegyék bátran kezükbe a művet.


12. Andrássi Lili, Keszthelyi Vajda János Gimnázium
Vészits Andrea: Ábris és az azúrkék patkány 
Illusztráció: Bölecz Lilla
2025, Pagony Kiadó

Felnőtteknek kötelező! 

Ezt a könyvet minden felnőttnek el kellene olvasnia. Nagyon jó történet kisebb gyerekeknek is, de ők még nem értik az üzenetét. Hallgatta a húgom és azt mondta, unalmas. Amikor olvastam, teljesen ráismertem benne az egyik osztálytársam problémájára. 
A legjobb könyvek közé tartozik, amiket eddig olvastam. Nagyon jól van megírva, és olyan történetet mesél el, ami akár valóságos is lehetne. Azok a részek annyira nem tetszettek, amikor a patkány szemszögéből íródott a történet, mert néha furcsa volt, hogy a patkány nem tudja mi az az ég, de egy rajzolt házat felismer. Viszont ez kellett a sztorihoz. Tetszett, hogy a szereplők nem voltak vagy feketék, vagy fehérek, hanem mindenkinek voltak hibái kisebbek, nagyobbak és jó tulajdonságaik is (kivéve talán a szomszéd bácsit). 
Ez a könyv szerintem mindenkinek másról szól. Nekem arról, hogy attól, hogy valami veszélyes, nem mindig jó megtiltani, de lehet, hogy a Kiskutyafüle utcában lakó Marika nénit ráébresztené, hogy béküljön ki a lányával.

13. Tiszta Flóra, Keszthelyi Vajda János Gimnázium
Szakács Eszter: A zsémbes királylány
Illusztrátor: Szimonidesz Hajnalka
 Pagony Kiadó, 2024

A zsémbesség ára
[bookmark: _djmmgupp294o]“A zsémbes királylány” egy egyszerű, de tanulságos mese, ami egy olyan királylányról szól, aki sokszor elégedetlen, és emiatt zsémbes a környezetével.
[bookmark: _vft5e9rdzb4o][bookmark: _43bnwu4kxjf2] Olvasás közben az volt az érzésem, hogy nem rosszindulatból viselkedik így, inkább nem tudja jól kezelni az érzéseit és a helyzeteket, amik vele történnek. A történetben az tetszett a legjobban, hogy a királylány nem egyik pillanatról a másikra változik meg, hanem fokozatosan jön rá arra, hogy a viselkedése másokra is hatással van. Ez szerintem sokkal életszerűbbé teszi a mesét, mert a való életben sem változnak meg az emberek gyorsan. Külön jó volt, hogy a mellékszereplők türelmesen reagálnak rá, és nemcsak „megbüntetik”, hanem segítik is abban, hogy felismerje a hibáit. Emiatt a történet nemcsak arról szól, hogy valaki rossz, hanem arról is, hogy lehet tanulni a hibákból. 
Összességében nekem tetszett a mese, mert egyszerű nyelvezete ellenére van benne egy fontos üzenet: ha változtatunk a hozzáállásunkon, akkor a környezetünk is másképp reagál ránk. Szerintem rövid, könnyen érthető történet, ami elgondolkodtatja az olvasót.

14. Lucz Léna Viola, 7.a, Keszthelyi Vajda János Gimnázium
Wéber Anikó: Busz a ködben  
Pagony Kiadó, 2023           
Járat a félelmeinkhez 
A Busz a ködben egy nagyon jó könyv, amit minden embernek ajánlok, érdemes elolvasni. Szerintem nemcsak jó alapötletű, hanem jól is van megírva. Nagyon izgalmas, sok a váratlan fordulat, amit nem lehet előre kitalálni, még egy oldallal korábban sem. Az eleje kicsit unalmas, amíg semmi sem történik, túl hosszan vannak leírva dolgok, amiknek a terjedelme feleakkora is lehetne. De erősebb a pozitív oldal, hogy nemcsak egy érdekes történet, hanem van üzenete: fontos legyőzni a félelmeinket, nem számít, hogy kis vagy nagy dolgokról van szó. Nekem nagyon tetszett, hogy több gyerek szemszögéből is megismerhetjük a történetet. Így a főszereplőén kívül más gondolkodásmódokkal is találkozunk, hisz nem egy dologban különbözik a véleményük.
Szerintem remek könyv, Wéber Anikó hozta a szokásos formáját és ismét egy csodás könyvvel gazdagította a világot.

                                                                                

15. Varró Angelika, Szabó Zinka, Kormos Juliska, Borbély Bianka, Pitypang Utcai Általános Iskola, 
Győri Katalin: Nem festek álmokat	
Móra Könyvkiadó, 2025

A főszereplő, Frida elvesztette az édesanyját, aki skót nemzetiségű volt. Frida 17 éves lett, édesapja munkalehetőséget kap Skóciában, így egy évre odautaznak, Frida vendégdiák lesz. Szeretné felkutatni édesanyja múltját, és megismerkedik a családjával, a skót szokásokkal. Edinburgh-ben találnak egy lakást. Frida megismerkedik a nagybátyjával, annak családjával és undok unokatestvérével, Claraval, akinek viselkedése és stílusa csalódást okoz neki, és hiányoznak az otthoni barátai. 
Idővel új barátokat szerez, belép a PC-be és a PASS-ba is. A Painter Clubban megismerkedik Colinnal, és gitározni is kezd, Sam pedig csodálatosan zongorázik. Barátnője is lesz egy váratlan találkozásnak köszönhetően, Morag személyében. Frida rajong a tengerért, de lerajzolni nem tudja, Colin segítségével azonban az egyik legszebb festményét készíti el. Időközben kiderül, hogy Colin sportkarrierjét sérülések törték meg, egy évet kihagyott az iskolából, és ezért fordult a művészet felé. 
Frida is balesetet szenved egy kirándulás során, részleges bokaszalag szakadást, és Sam viszi őt haza. Kiderül az is, a szülők előadásai, hogy sikerülnek, és a gyerekek miért alszanak a tanárnőjüknél.
Frida tart egy remek előadást a különbözőségünkben rejlő erő kiaknázásáról, ami során észreveszi, hogy Sam érdeklődik iránta, és Colin is próbál közeledni hozzá.
A karácsonyt anyai nagymamájánál töltik, akit ötéves kora óta nem látott. A nagyi távolságtartó, de anyukája régi szobájában szállásolja el. Megérkezik Clara is, karácsony napján pedig a templomi gael nyelvű ének elvarázsolja Fridát. Ezután végre anyukája sírkövéhez is elviszi apukája. 
Frida minden vizsgáját leteszi, de lesznek konfliktusai a barátaival és apukájával is. Közeledik a szülinapja, meglepetésként meglátogatja Budapestről legjobb barátnője, Juti. 
Frida és apukája idővel végre őszintén átbeszélik a múltat, feloldják az évek óta tartó feszültséget és megbeszélik a titkokat, ami lehetővé teszi Frida számára a továbblépést és művészetének kibontakozását. Kiderül a titok is anyukájáról, amit a rokonoktól tud meg, és összeomlik a tényektől.
Azért tetszik a regény nekünk, mert Frida erősségei lendületet adók, izgalmas a művészi vonal és a szerelmi szál is a történetben. Könnyű azonosulni a kortárs szereplőkkel, és a két kultúra jellemzőivel.



16. Juhász Joakim Mór, Pitypang Utcai Általános Iskola Pitypang Utcai Általános Iskola
Varga Polyák Csilla: Akit sólymok védenek
Menő Könyvek, 2025
Egy igazi, izgalmas fantasy Varga Polyák Csilla Akit sólymok védenek című regénye, ami az északi mitológiák világába repít, miközben betekintést enged a főhős, Sasha életébe. 
A történetben Sasha átlagos fiúként éli a hétköznapjait egy kisvárosban, ahol a mitikus lények szinte észrevétlenül járnak az emberek közt, de ők mit sem tudnak azok létezéséről és az istenek közt dúló háborúkról. 
Az író fokozatosan tárja olvasója elé a képzeletében tökéletes részletességgel felépített fantáziavilágot, amelyben komoly szerepet szánt a különleges képességekkel felruházott fiatal fiúnak, akinek sorsa végérvényesen összefonódik a valkűrök, az elfek és a krakenek csodás világával. Sasha kalandjai során komoly változáson megy át lelkileg és fizikailag is. A regény olvasásával nemcsak a skandináv mitológiából kap leckét az olvasó, hanem tanúja is lehet példás barátságnak, hősies küzdelmeknek, csínytevésnek és önfeláldozásnak. 
A könyv középpontjában álló, különleges képességekkel bíró, hétköznapi fiú története sokban hasonlít a szintén egy mitológiai világ részévé váló Percy Jackson történetére. Ha szeretetted A villámtolvajt, ez a regény is tetszeni fog, sőt! 
Sasha, akinek különleges képességei vannak, egy mitológiai világ részévé válik, és egyik napról a másikra nem az őt piszkáló osztálytársai jelentik számára a kihívást, hanem az istenek közt dúló háborúban kell bizonyítania. 
A könyv stílusa olykor vicces, olykor komor. A cselekmény izgalmas, a leíró részeknek köszönhetően a képzeletben életre kel az elfek, krakenek és a valkűrök csodálatos világa. 
Azért is ajánlom a regényt, mert magyar az írója, és nagyon pörgős, mitológiával átszőtt történetet olvashatsz a tollából, ami jól kiszakít a saját életed hétköznapjaiból.
